அதிகாரப் பரவலாக்கம் இந்த முதலாளித்துவ சமூகத்தில் அமுல் படுத்தப் படுமாயின் அது இன்னொரு ஆளுங்குழுமத்திற்கு அதிகாரத்தை வழங்கும் செயல் என்பதே முன்னிலை சோஷலிசக் கட்சியின் தற்போதைய நிலைப் பாடாக உள்ளது. இனவாதம் என்பது அடிப்படையில் பேரினவாத சக்திகளினாலேயே கையாளப் பட அதன் எதிர்வினையாகவே சிறுபான்மையினரும் குறுந்தேசிய வாதத்தைக் கையிலெடுக்கின்றனர். இந்த ஜதார்த்தத்தைக் காணத் தவறி, வெறுமனே இரண்டு பக்கமும் இனவாதம் உள்ளது என்ற முன்னிலை சோசலிசக்கட்சியின் சமன்பாடு இலங்கையின் இனமுரண்பாட்டைமுழுமையாகக் காணத் தவறியதன் வெளிப்பாடே. அது மட்டுமல்லாது தமிழ் மக்களினை, பலவித குறைபாடுகளுடனும், பிரதிநிதித்துவம் செய்யும் சக்திகளைக் கூட வெறும் இனவாதக் கட்சிகளாக அடையாளப் படுத்தி விடும் ஆபத்தும் இங்கே பொதிந்திருக்கிறது.